[Foto’s] Vliegtuig vat vlam ná noodlanding by LanseriaDie vliegtuig se wrak. Foto: Via HALO AVIATION (‏@HALO_Aviation) op Twitter Drie mense is beseer en het brandwonde opgedoen toe ŉ ligte vliegtuig Dinsdagmiddag by die Lanseria Internasionale Lughawe naby Johannesburg ŉ noodlanding moes uitvoer en daarna aan die brand geslaan het. Athlenda Mathe, woordvoerder van Netcare 911, het gesê die vliegtuig het omstreeks 15:30 gepoog om ŉ noodlanding uit te voer toe dit kort ná die landing aan die brand geslaan het. Pieter Roets, ŉ vlieginstrukteur van Skyhawk Aviation wie se kollega, Dayne Munro, op die toneel was, het aan Maroela Media gesê dit wil voorkom of die vliegtuig, ŉ Cessna Falcon 402, se enjin krag verloor het nadat dit opgestyg het. Die vliegtuig moes land en het die aanloopbaan skrams gemis. Die vlieënier en twee passasiers was aan boord. Paramedici van verskeie nooddienste het na die drie beseerde mans aan boord omgesien. “Die mans het almal matige beserings opgedoen. Netcare 911 het twee van die mans op die toneel behandel en na ŉ hospitaal met ŉ brandsorgeenheid in Johannesburg geneem vir verdere behandeling,” het sy gesê. Die derde man is deur paramedici van ŉ ander ambulansdiens na ŉ hospitaal geneem. Die oorsaak van die ongeluk is onbekend en word deur die burgerlugvaartowerheid ondersoek.